Ο **Έντουαρντ Πράις** (αγγλικά: *Edward "Ned" Price*, 22 Νοεμβρίου 1982), είναι Αμερικανός κυβερνητικός αξιωματούχος, πρώην στέλεχος της CIA και πολιτικός αναλυτής, που υπηρετεί ως Εκπρόσωπος του Υπουργείου Εξωτερικών των Ηνωμένων Πολιτειών στην Κυβέρνηση του Τζο Μπάιντεν από τον Ιανουάριο του 2021. Είναι μέλος του Δημοκρατικού Κόμματος.

Εργάστηκε ως αναλυτής και ως στέλεχος στην Κεντρική Υπηρεσία Πληροφοριών των ΗΠΑ (CIA) από το 2006 έως το 2017, και ως στέλεχος στον Λευκό Οίκο από το 2015 έως το 2017.

Βιογραφία
---------

Ο Νεντ Πράις, γεννήθηκε τον Νοέμβριο του 1982 στο Ντάλας του Τέξας των ΗΠΑ, όπου και φοίτησε και μεγάλωσε. Σπούδασε Διεθνείς Σχέσεις στο Πανεπιστήμιο Τζορτζτάουν στην Ουάσινγκτον, απ'όπου έλαβε πτυχίο με διάκριση το 2005. Στη συνέχεια, πραγματοποίησε μεταπτυχιακές σπουδές (2008-2010) επάνω στην Αμερικανική Κυβέρνηση και την Δημόσια Διοίκηση, στο Πανεπιστήμιο Χάρβαρντ, απ'όπου έλαβε μεταπτυχιακό δίπλωμα (MPA) το 2010 με διάκριση.

Είναι ανοιχτά ομοφυλόφιλος.

### Καριέρα

Αρχικά ο Πράις, εργάστηκε σε προεκλογικές εκστρατείες, ως συνεργάτης στην συμβουλευτική εταιρεία "Cohen Group", και στη συνέχεια ως αναλυτής πληροφοριών με ειδίκευση στον εντοπισμό πιθανών τρομοκρατικών επιθέσεων κατά των ΗΠΑ. Από το 2006 έως το 2013, εργάστηκε ως σύμβουλος και αναλυτής στη CIA. Από το 2013 έως το 2014, διατέλεσε Εκπρόσωπος της Κεντρικής Υπηρεσίας Πληροφοριών (CIA).

Από το 2014 έως το 2015, εργάστηκε ως Διευθυντής Στρατηγικών Επικοινωνιών στο Συμβούλιο Εθνικής Ασφαλείας των ΗΠΑ, και στη συνέχεια από το 2015 έως το 2017, ως Εκπρόσωπός του. Από το 2016 έως το 2017, υπηρέτησε ως Ειδικός Βοηθός στον τότε Πρόεδρο Μπαράκ Ομπάμα.

Το 2017, επίσης δίδαξε ως Λέκτορας στο Πανεπιστήμιο Τζορτζ Ουάσινγκτον, Διεθνείς Σχέσεις και Υποθέσεις.

Από το 2017 έως το 2020, εργάστηκε στο Αμερικανικό Τηλεοπτικό Δίκτυο NBC, ως Αναλυτής.

Εκπρόσωπος Τύπου του Στέιτ Ντιπάρτμεντ
--------------------------------------

Στις 20 Ιανουαρίου 2021, ανέλαβε Εκπρόσωπος του Υπουργείου Εξωτερικών των Ηνωμένων Πολιτειών υπό την Κυβέρνηση του Τζο Μπάιντεν. Είναι το πρώτο ανοιχτά ομοφυλόφιλο άτομο που αναλαμβάνει αυτό το αξίωμα.

Παραπομπές
----------

1. ↑  «Ned Price». *United States Department of State* (στα Αγγλικά). Ανακτήθηκε στις 26 Οκτωβρίου 2021.
2. ↑  «Learn about Ned Price». *Info Famous People* (στα Αγγλικά). Ανακτήθηκε στις 26 Οκτωβρίου 2021.
3. ↑  «Ned Price - U.S. Department of State Bureau of Global Public Affairs (Jan. 2021-), Spokesperson - Biography | LegiStorm». *www.legistorm.com* (στα Αγγλικά). Ανακτήθηκε στις 26 Οκτωβρίου 2021.
4. ↑  News, A. B. C. «State Department's 1st openly gay spokesperson sends signal to the world, advocates say». *ABC News* (στα Αγγλικά). Ανακτήθηκε στις 26 Οκτωβρίου 2021.
5. ↑  Price, Ned. «Ned Price». *Foreign Policy* (στα Αγγλικά). Ανακτήθηκε στις 26 Οκτωβρίου 2021.
6. ↑  «Ned Price - Spokesperson for the United States Department of State @ U.S. Department of State - Crunchbase Person Profile». *Crunchbase* (στα Αγγλικά). Ανακτήθηκε στις 26 Οκτωβρίου 2021.
7. ↑  February 10, Virginia Chamlee· Pm, 2021 03:09. «Meet the First Openly Gay State Department Spokesperson: 'No Higher Honor' Than This Work, He Says». *PEOPLE.com* (στα Αγγλικά). Ανακτήθηκε στις 26 Οκτωβρίου 2021.
8. ↑  Johnson, Chris (16 Ιανουαρίου 2021). «Obama alum Ned Price tapped as first-ever out gay State Dept. spokesperson». *Washington Blade: LGBTQ News, Politics, LGBTQ Rights, Gay News* (στα Αγγλικά). Ανακτήθηκε στις 26 Οκτωβρίου 2021.

Εξωτερικοί σύνδεσμοι
--------------------

* Πολυμέσα σχετικά με το θέμα  Ned Price στο Wikimedia Commons